སྤྱིར་འཛམ་གླིང་གི་ས་ཕྱོགས་གང་སར་ད་ལྟའི་དུས་འདིར་སྐྱེ་ཁམས་ཁོར་ཡུག་གི་སྐོར་གང་སར་གལ་ཆེན་དོན་ཆེན་བྱས་ནས་གླེང་བྱ་ཞིག་ཏུ་གྱུར་ཡོད་པ་དང་།དེའི་ཆེད་དུ་འབད་བརྩོན་བྱེད་པའི་རྣམ་པའང་ཕྱོགས་གང་ས་རུ་མངོན་བཞིན་ཡོད།མཐོ་སྒང་བོད་ཀྱི་ཁོར་ཡུག་ནི་འཛམ་གླིང་གི་གོ་ལ་ཧྲིལ་པོ་དང་འབྲེལ་བ་ཡོད་ཚུལ་གླེང་མཁན་ཡོད་པ་བཞིན་ཕྱོགས་གཅིག་ནས་བལྟས་ན་དེ་ལ་རྒྱུ་མཚན་མེད་པའང་གཏན་ནས་མིན།ལྷག་པར་དུ་རྒྱ་དཀར་ནག་གཉིས་སོགས་བོད་ཀྱི་ཆུ་བོ་ཆེན་པོ་དག་གི་འབབ་རྒྱུན་ལ་མཚོན་ན།བོད་ཀྱི་ཁོར་ཡུག་ནི་ཡུལ་གྲུ་དེ་དག་གི་སྲོག་རྩ་ཉག་གཅིག་ཏུ་གྱུར་ཡོད།ལོ་འདིར་ཡར་ཆབ་གཙང་པོ་རྒྱས་ནས་ཨ་རུ་ན་ཅལ་ཕྱོགས་སོགས་ལ་ཉེན་ཁ་ཡོད་ཚུལ་གྱི་གླེང་ཕྱོགས་ཆེན་པོ་སླེབས་པ་དང་།ཉེ་ཆར་རི་ཉུལ་བའི་དོན་རྐྱེན་ལ་བརྟེན་ནས་འབྲི་ཆུ་ཉིན་ཤས་འགག་པའི་དོན་རྐྱེན་འདི་ཡང་ཧ་ཅང་ཛ་དྲག་ཅན་གྱི་གནས་ཚུལ་ཞིག་ཏུ་གྱུར་ཡོད།དེང་སྐབས་བོད་རང་སྐྱོང་ལྗོངས་ཟེར་བའི་ཁོངས་གཏོགས་འཇོ་མདའ་རྫོང་གི་ས་ཆར་བྱུང་བའི་དོན་རྐྱེན་འདི་ནི།མ་འོངས་པར་ཉེན་ཁ་ཧ་ཅང་ཆེན་པོ་ཡོད་པའི་སྔོན་བརྡ་ཞིག་ཏུ་ངོས་འཛིན་བྱེད་ཆོག